पुँजीवादीहरूको बीचमा पहिले निकै सङ्घर्ष हुन्थ्यो । त्यही सङ्घर्षबाट पुँजीपतिहरूको विकास हुँदै गएर साम्राज्यवाद आयो । साम्राज्यवादी शक्तिहरूबीच पनि सङ्घर्ष भए । यहीं शत्रुको अन्तरविरोधबाट फाइदा उठाउनुपर्छ भनेर लेनिनले ठाउँठाउँमा भन्नुभएको थियो, कम्युनिष्टहरूले फाइदा पनि उठाए । त्यो देखेपछि उनीहरूले आफ्नो रणनीतिमा परिर्वतन गर्नुप¥र्यो । त्यसैको आधारमा भएभरका उपनिवेशहरू खत्तम भएर गए । साँचो अर्थमा ब्रिटिस, फ्रेन्च र अमेरिकन साम्राज्यवाद एकातिर र अर्कोतिर जर्मन, इटालिन र जापानिज साम्राज्यवाद गरी दुई शक्ति बनाएर दोस्रो विश्वयुद्ध भएकै फलस्वरुप सब उपनिवेशहरू खत्तम भएर गए । आखिर अस्तित्वको सवाल आएपछि मानिसको चेत आउँछ । उनीहरूले अब नयाँ रणनीति ल्याए, त्यो के भने उनीहरूको परस्परमा झगडा बाँकी रहे तापनि विकासोन्मुख देशहरूलाई शोषण गर्न एक भएर बहुराष्ट्रिय कम्पनीहरू – विश्व बैङ्क, अन्तर्राष्ट्रिय मुद्राकोष आदि बनाए । जहाँ उनीहरूले पैसा लगानी गर्छन्, सबै ठाउँमा ऋण दिन्छन र सर्तहरू राखेर शोषण गर्छन् । जस्तो कि विश्व बैङ्कले नेपालमा बिजुलीको महशुल बढाउने काम गर्दै आएको छ ।
